Bakgrunn

Helsepersonell som tidligere har tatt del i undersøkelse eller behandling av en pasient kan i ettertid ha behov for opplysninger om pasienten for egen læring og kvalitetssikring. Eksempelvis kan det være ønskelig å få avklart om de vurderingene som ble gjort, om de tiltakene man iverksatte eller om de rådene man gav, var riktige.

Det følger av helsepersonelloven § 29 c at helsepersonell som tidligere i et konkret behandlingsforløp har gitt helsehjelp til en pasient, kan få tilgang til opplysninger om pasienten også etter at helsepersonellet ikke lenger tar del i behandlingen. Ved oppslag i journal, er det likevel kun adgang til å gjøre oppslag i journaldokumenter med opplysninger som er relevante og nødvendige for å oppnå formålet egen læring eller kvalitetssikring.

Det er ikke krav om å innhente samtykke fra pasienten til slik bruk av helseopplysninger. Dersom pasienten av eget initiativ har motsatt seg slik bruk av helseopplysninger, må det imidlertid respekteres.

Formål med retningslinjen

Beskrive vilkår for og framgangsmåten når helsepersonell i Helse Bergen benytter seg av adgangen til å gjøre oppslag i journal til tidligere pasient for egen læring og kvalitetssikring etter helsepersonelloven § 29 c

Forebygge urettmessig innsyn i journal når helsepersonell ikke lenger har behandlingsansvar for pasienten eller ansvar for ferdigstilling av andre oppgaver i pasientjournalen

Målgruppe

Helsepersonell ansatt i Helse Bergen med behandlingsansvar og derigjennom tilgang til pasientjournal

Ledere for kliniske enheter som mottar henvendelser fra eksternt helsepersonell som har ha rett til å få relevante og nødvendige opplysninger for egen læring og kvalitetssikring etter helsepersonelloven § 29 c

Seksjon for e-helse

Framgangsmåte – helsepersonell ansatt i Helse Bergen

Når helsepersonell i ettertid har behov for å gjøre oppslag i pasientjournalen for egen læring eller kvalitetssikring av helsehjelpen de har gitt, benyttes beslutningsmal «Egen læring» i DIPS

Som begrunnelse for oppslag skrives «Egen læring og kvalitetssikring»

Behovet for etterfølgende oppslag forutsettes å være aktuelt kort tid etter at helsepersonellet selv behandlet pasienten, og vil bare helt unntaksvis være tillatt mer enn én måned etter dette tidspunkt

Seksjon for e-helse følger med på at beslutningsmalen benyttes i samsvar med lovens vilkår og denne retningslinje, og gir fortløpende tilbakemelding til brukerne dersom tilgangen brukes feil

Forespørsler fra eksternt helsepersonell om opplysninger begrunnet i § 29 c

Eksternt helsepersonell kan også ha rett til å få relevante og nødvendige opplysninger for egen læring og kvalitetssikring etter helsepersonelloven § 29 c. Dette kan for eksempel være aktuelt når de har deltatt i behandlingen av pasienten i et konkret behandlingsforløp men ikke hører til dem som får epikrise. Eksempel kan være fastleger som i egenskap av legevaktslege har henvist pasienter til akuttinnleggelse eller øyeblikkelig-hjelp konsultasjon på poliklinikk.

Slike forespørsler skal behandles av den aktuelle kliniske enheten i sykehuset.

Opplysninger kan gis til det aktuelle helsepersonellet enten muntlig eller skriftlig ved utsendelse av utskrift. For slike oppslag i journal benyttes beslutningsmal «Henvendelse fra pasientens behandler» i DIPS og begrunnelse «Ekstern anmodning om opplysninger, jf. hpl § 29 c».